മണിമലയാറ്റിലെ മലവെള്ളപ്പാച്ചില് ഹൈവേ മുങ്ങി പൊന്കുന്നം: ഇന്നലെ രാവിലെ മുതലുള്ള പേമാരിയും മണിമലയാറ്റിലെ മലവെള്ളപ്പാച്ചിലും ചിറക്കടവ്, ചെറുവള്ളി മേഖലയില് കനത്തനാശം വിതച്ചു. പൊന്കുന്നംപുനലൂര് ഹൈവേ അരികിലെ വീടുകള് വെള്ളത്തിലായി. കടകളില് വെള്ളംകയറി ജീവിതം വഴിമുട്ടിച്ച് ലക്ഷങ്ങളുടെ നഷ്ടം. മഴവെള്ളം ഒഴുകിപ്പോകാനിടമില്ലാതെ പൊന്കുന്നത്ത് ചിറക്കടവ് ബാങ്കിന്റെ ശാഖയില് വെള്ളംകയറി, ചിറക്കടവ് പുളിമൂട് ഭാഗം പുഴയ്ക്കുസമാനമായി. ഗതാഗതം മുടങ്ങി. മറ്റത്തില്പ്പടിയില് വെള്ളം കടകളിലേക്ക് കയറി. ഇവിടെയുണ്ടായിരുന്ന കലുങ്ക് ഹൈവേ നിര്മാണത്തോടെ ഇല്ലാതായത് വിനയായി. ചിറക്കടവ് അടിച്ചുമാക്കല് പാലത്തില് വെള്ളം കയറി. റോഡിന്റെ സംരക്ഷണ ഭിത്തിയിടിഞ്ഞു. ഒരുമാസം മുന്പ് ഇടിഞ്ഞതിനെ തുടര്ന്ന് കെട്ടിയ ഭാഗമാണിത്. മണ്ണനാനി ഭാഗത്ത് ഹൈവേയുടെ ഓരത്തെ വീടുകള് മഴവെള്ളത്തില് മുങ്ങി. പഴയിടം കോസ് വേ വെള്ളത്തിനടിയിലായി. എല്ലാമഴയിലേതുംപോലെ ഇവിടെ ടണ്കണക്കിന് പ്ലാസ്റ്റിക് മാലിന്യം പാലത്തില് അടിഞ്ഞു. ചെറുവള്ളി പള്ളിപ്പടി, മിഡാസ്ഫാക്ടറി ഭാഗം വെള്ളംകയറി ഗതാഗതം മുടങ്ങി. വീടുകള് ഒറ്റപ്പെട്ടു.